Kristen Touborg (SF), 2005-06-07:
Tak for det, og tak for debatten.
Jeg vil faktisk godt begynde med at tilslutte mig den seneste ordfører, hr. Per Clausen fra Enhedslisten.
Jeg mener også, at forslaget er utilstrækkeligt, men det er faktisk lavet med henblik på, at det skal have en mulighed for at blive gennemført.
Forslaget er uambitiøst, kan jeg godt sige, så uambitiøst, at der skulle være en mulighed for, at det også medfører bedre dyrevelfærd.
Det er meget bevidst, at vi har delt forslaget op på den måde.
På de seks første punkter er der faktisk ikke behov for flere undersøgelser, så dem skulle vi for så vidt godt kunne vedtage nogle beslutninger om og få dem gennemført.
Derfor er det også noget skuffende, at regeringspartierne, selv om de kommer med forholdsvis positive meldinger, alligevel ikke vil gå i gang med noget konsekvent med hensyn til en tidsplan.
Jeg synes nok, at regeringens holdning er noget henholdende.
Jeg håber, at Dansk Folkepartis melding skal ses positivt, specielt vedrørende de første seks punkter, for det kan jo være det, der gør, at vi rent faktisk får gennemført noget og får gjort noget for dyrevelfærden, så det ikke kun bliver til snak herinde og lange, vedvarende undersøgelser.
Jeg har medgivet, at der er behov for at få kigget nærmere på de sidste fire punkter og få lavet flere undersøgelser, og det er som sagt netop grunden til, at vi har delt forslaget op, som vi har gjort.
Jeg vil godt sige, at rapporten fra Dyrenes Beskyttelse er et væsentligt element i baggrunden for fremsættelsen af forslaget.
Men den er ikke det eneste, for rapporten bygger jo helt klart på de tal, som landbruget selv har fundet frem til i den rullende afprøvning af de videnskabelige undersøgelser, der er lavet på landbrugsområdet.
Landbruget har heller ikke på noget tidspunkt nægtet, at den i meget stor udstrækning bygger på landbrugets egne tal.
Ministeren siger, at nu er det jo ikke Koranen, og derfor kan man ikke bare sige, at vi alene vide, og sådan skal det være.
Jeg vil godt sige til ministeren, at det er faktisk vigtigt at være opmærksom på, at det netop er landbrugets egne tal, der er baggrunden, og at det altså ikke er noget, der er hverken religiøst eller på anden måde opfundet af overnaturlige magter.
Jeg vil godt afslutningsvis sige, når Venstres ordfører går ud og kritiserer voldsomt, at man jo ikke kan have en kontrollør på nakken hele tiden, at det er jeg enig i.
Men jeg må jo så også sige til det, at som det er i øjeblikket, går der 20 år imellem, at svineproducenter får besøg af en kontrollør, der skal kontrollere dyrevelfærden.
Der går i gennemsnit 20 år imellem, at der kommer en kontrol af svineproduktionen.
Det kan man vel næppe med rimelighed sige er en kontrollør på nakken af producenten hele tiden.
Jeg tror tværtimod, at vi har behov for at få kigget ganske alvorligt på, at vi får flere velfærdskontroller, for det er naturligvis ikke medholdeligt dyrevelfærdsmæssigt, at der går så lang tid imellem besøgene, hvor kontrollen kommer ind og ser på forholdene i staldene.
Jeg vil gerne takke for debatten og udtrykke håbet om, at vi snart kommer videre med de første tiltag, og jeg ser ikke noget problem i, at forslaget her opdeles i flere elementer.
Lad os få vedtaget de ting hurtigst muligt, som vi umiddelbart kan blive enige om, og så kan resten jo komme efterhånden.
Afstemning